Πριν περίπου 1.5 μήνα ξεκινήσαμε κάτι τολμηρό: να τα βάλουμε όχι μόνο με το Skroutz αλλά και με τη “μαφία” των καταστημάτων τεχνολογίας. Το γιατί το έκανα είναι απλό: για όλους εκείνους που παλεύουν με νύχια και με δόντια να τα βγάλουν πέρα, που είναι τυπικοί και που ματώνουν οικονομικά επειδή κάποιοι επιτήδειοι έχουν βρει τους τρόπους και τις τρύπες να κερδίζουν.

Το Skroutz, δεν ευθύνονταν πρωτογενώς ωστόσο έφερε σημαντικό μερίδιο καθώς επέτρεπε σε όλους αυτούς να το χρησιμοποιούν ως όχημα για να πλουτίζουν -κερδίζοντας και το ίδιο το skroutz φυσικά. Στα περισσότερα προϊόντα, οι φθηνότεροι -αυτοί δηλαδή που έβγαιναν στις πρώτες θέσεις- κέρδιζαν χρήματα και δημοσιότητα την ίδια στιγμή που χρησιμοποιούσαν διπλές και τριπλές τιμές στο κατάστημά τους, με περιορισμούς για τεμάχια ανά πελάτη, με μη έκδοση τιμολογίου κτλ.

Εμείς θέσαμε το θέμα εξαρχής, ενημερώσαμε το skroutz και λάβαμε επίσημη απάντηση, αποκαλύψαμε ποια καταστήματα ακολουθούν αυτές τις πρακτικές και γι αυτό λάβαμε εξώδικα, ασφαλιστικά μέτρα, απειλές επί προσωπικού, μηνύσεις κτλ. ενώ συλλέξαμε και μία σειρά από καταγγελίες αναγνωστών μας.

Στις εκατοντάδες των σχολίων, είχαμε πολλούς που συμφωνούσαν, κάποιους σκεπτικιστές, αρκετούς με την λογική “εγώ φθηνό το θέλω και δε με νοιάζει αν είναι παράτυπο/παράνομο” και φυσικά την μόνιμη επωδό πως τα “παίρνουμε από τις μεγάλες αλυσίδες”.

Για να έχετε μια εικόνα, το techingreek.com δεν ε΄χε ουδέποτε συνεργασία ή διαφήμιση από μεγάλη αλυσίδα, γεγονός που οφείλεται στην στάση και δημοσιοποίηση άρθρων που τους πονούσαν.

Επίσης μετά τη δημοσιοποίηση των ονομάτων των καταστημάτων και πριν αναγκαστούμε να τα κατεβάσουμε λόγω απειλών, δεν μπορούμε να κάνουμε συνεργασία με κανένα από αυτά τα καταστήματα.

Όχι λοιπόν απλά δεν τα παίρνουμε, αλλά είμαστε και χαμένοι οικονομικά από αυτό το θέμα.

Φαίνεται όμως πως όλα αυτά δεν έγιναν εις μάτην. Το ίδιο το skroutz ενημέρωσε σήμερα πως αλλάζει το τρόπο λειτουργίας του, ουσιαστικά σταματώντας διπλές και τριπλές τιμές και βάζει τέλος σε ένα πάρτυ ασυδοσίας. Είμαι σίγουρος πως όπως γίνονταν μέχρι τώρα, με την ανοχή και σύμφωνα με πληροφορίες ακόμα και την συμμετοχή αξιωματούχων του κράτους, θα βρουν τρόπο να κερδίζουν εις βάρος των απόλυτα τυπικών και νομότυπων. Μέχρι τότε όμως αυτό είναι μία νίκη, μία νίκη όχι δική μου, αλλά όλων εκείνων που πάλευαν και μάτωναν οικονομικά. Όσο για όλους εκείνους που με απείλησαν και με κυνήγησαν έχω να πω το πολύ ώριμο: ΔΕ ΣΑΣ ΧΑΛΑΣΕ.

UPDATE: Στείλαμε mail στο bestprice για τις δικές του αντίστοιχες κινήσεις.

Ακολουθεί αναλυτικά το μήνυμα του skoutz προς τους συνεργάτες του.